Pre Štátnu bezpečnosť nastala po roku 1968 nová doba. Komunisti síce získali späť, čo sa už začínalo zdať nenávratne preč, obnovené pozície už však nedokázali kontrolovať tak priamočiaro a jednoducho ako kedysi. Nemalo viac význam posilňovať moc exemplárnym potrestaním nepriateľov socialistického zriadenia, väznenie a mučenie muselo ustúpiť menej nápadným postupom.
Komunisti pochopili, že nepriateľa oslabia tým, že ho získajú na svoju stranu. Odpozorujú jeho slabú stránku, chladným vydieraním ho nalomia a donútia spolupracovať. A ešte aj zabezpečia, aby celý proces vyzeral, ako keby to bola jeho vlastná vôľa a dobrovoľná činnosť.
Ťažká úloha? Dosť. Na také strategické šachy bolo treba skvelé mozgy. Vzdelané a vytrvalé typy. Prosto elity.
V českej a slovenskej kinematografii sa už o tom hovorilo. Vznikli drámy Kawasakiho ruže, Fair Play aj mini séria Horiaci ker. Teraz sa pripojilo aj Slovenské národné divadlo. Inscenáciu Elity preň pripravil a zrealizoval český režisér Jiří Havelka.